**Lui Adrian Păunescu – in memoriam**

*Lorena.craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privesc îngândurată masa goală,

Mă tulbură că eşti în nefiinţă,

Simt inima că suferă de-o boală

De renunţare, fără de dorinţă.

E neagră călimara, poate ştii,

De gândurile care mă ucid;

Întoarce-te, te rog, printre cei vii,

Revino-n peisajul translucid,

Să faci lumină într-un întuneric,

Ce pare că umbreşte abitir,

Revino, chiar şi de ar fi himeric,

Aici este realul cimitir...

Că-n fiecare zi, încet, mai moare,

Câte o literă, câte-un cuvânt

Şi-n fiecare zi parcă mă doare

Tăcerea ta, cu tine în mormânt;

Privesc înlăcrimată reportaje

Despre credinţele-ţi acum stafii,

Şi văd cum diletanţii fac partaje;

Întoarce-te, te rog, printre cei vii!

Nu ştiu dacă acolo sus e vară,

Nu ştiu dacă există Dumnezeu,

Dar ştiu cum e să fii orfan de ţară,

Tu ai iubit valorile! Şi eu...

E prea târziu acum ca să mai sper

Că voi putea să fiu, ca tu să fii

Un nepătruns de elocvent reper,

Întoarce-te, te rog, printre cei vii!

Au fost câţiva, trăind, contemporani

Cu pumnul tău de sticlă, aburind,

Dar moartea i-a scutit de câţiva ani,

Lăsându-i ca pe tine,-aşa, murind...

Iar mama şi cu tata şi-amintesc

De recitalurile-ncendiare,

Spunându-mi că şi ei, totuşi, iubesc

Cum le puneai speranţe-n buzunare.

Cred că sunt blestemată fără vină

Că m-am născut în anul de final

Al flăcării, ce n-o să mai revină

În spaţiul nostru artificial.

Privesc îngândurată masa goală,

Mă tulbură că n-ai să poţi să fii

Pentru copiii mei un zid de şcoală;

Întoarce-te, te rog, printre cei vii!

20 iulie 2016, Constanţa